SODBA SODIŠČA ZA USLUŽBENCE EVROPSKE UNIJE

(prvi senat)

z dne 12. decembra 2013

Claudia Marenco

proti

Izvajalski agenciji za raziskave (REA)

„Javni uslužbenci — Začasni uslužbenec — Zaposlovanje — Razpis za prijavo interesa REA/2011/TA/PO/AD 5 — Neuvrstitev na rezervni seznam — Zakonitost izbirnega postopka — Stalnost sestave izbirnega odbora“

Predmet:

Tožba, vložena na podlagi člena 270 PDEU, s katero C. Marenco predlaga med drugim razglasitev ničnosti odločbe z dne 21. februarja 2012, s katero je izbirni odbor za razpis za prijavo interesa REA/2011/TA/PO/AD 5 (v nadaljevanju: razpis za prijavo interesa) po ponovnem pregledu zavrnil uvrstitev C. Marenco na rezervni seznam.

Izrek:

Odločba, ki je bila C. Marenco vročena z dopisom z dne 12. marca 2012 in s katero je izbirni odbor za razpis za prijavo interesa REA/2011/TA/PO/AD 5 po ponovnem pregledu zavrnil uvrstitev C. Marenco na rezervni seznam na podlagi izbirnega postopka, se razglasi za nično. Izvajalska agencija za raziskave nosi svoje stroške in stroške C. Marenco.

Povzetek

Uradniki – Natečaj – Komisija za izbiro kandidatov – Sestava – Ustrezna stalnost za zagotovitev usklajenega ocenjevanja kandidatov – Merila presoje

(Kadrovski predpisi za uradnike, Priloga III, člen 3)

Glede na pomembnost vloge in naloge natečajne komisije mora vsak uradnik ali uslužbenec, ki je njen član, z vso potrebno skrbnostjo opraviti naloge, ki jih ima v tej vlogi. Natančneje, stalni član natečajne komisije mora biti načeloma prisoten pri ustnih preizkusih natečaja.

Široko pooblastilo za odločanje po prostem preudarku, ki ga ima natečajna komisija pri določitvi izvedbenih pravil in podrobne vsebine ustnih preizkusov v izbirnem postopku, mora biti izkazano z izjemno natančnim ravnanjem po pravilih, ki urejajo organizacijo teh preizkusov. Natečajna komisija mora torej bdeti nad strogim spoštovanjem načela enakega obravnavanja kandidatov med potekom ustnih preizkusov ter nad tem, da je izbor, ki ga med kandidati opravi, objektiven. V ta namen mora zagotoviti koherentno uporabo ocenjevalnih meril za vse zadevne kandidate, in sicer zlasti z zagotavljanjem stabilnosti svoje sestave.

Vendar je že bilo dopuščeno, da v primeru, ko bi bila prisotnost vseh članov natečajne komisije tekom vseh preizkusov nemogoča ali zelo težko izvedljiva, nujnost zagotavljanja javne službe lahko upraviči omilitev strogosti načela stalnosti natečajne komisije, pod pogojem, da komisija sprejme vse usklajevalne ukrepe, potrebne za zagotovitev, da so rezultati kandidatov predmet skladnega ocenjevanja in primerjave.

Glede usklajevalnih ukrepov, ki jih natečajna komisija sprejme za to, da se kljub spremembi njene sestave zagotovita skladno ocenjevanje in primerjava rezultatov kandidatov, je za presojo upoštevnosti takih ukrepov treba opraviti celosten preizkus organizacije zadevnih ustnih preizkusov, pri čemer je treba upoštevati vse upoštevne dejavnike, zlasti pomembnost navedene spremembe in stopnje prisotnosti predsednika natečajne komisije, ki je zelo pomemben dejavnik glede na njegovo bistveno vlogo usklajevanja.

(Glej točke od 30 do 32 in 36.)

Napotitev na:

Sodišče za uslužbence: 29. september 2010, Brune/Komisija, F‑5/08, točke od 38 do 42, 55 in navedena sodna praksa.